Nafarroako Parlamentuko Mahaiak, 2021eko irailaren 6an egindako bilkuran, Eledunen Batzarrari entzun ondoren, honako erabaki hau hartu zuen, besteak beste:

**1.** Izapidetzeko onartzea Carlos Mena Blasco jaunak aurkezturiko mozioa, zeinaren bidez Nafarroako Gobernua premiatzen baita eten digitala murrizteko asmoz liburutegiak bultza ditzan herritarrak gai digitaletan prestatzeko eremu gisa, haien alfabetatze digitala eta gaitasun informazionala eskuratuta.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2021eko irailaren 6an

Lehendakaria: Unai Hualde Iglesias

MOZIOAREN TESTUA

Nafarroako Alderdi Sozialista talde parlamentarioari atxikitako Carlos Mena Blasco jaunak, Legebiltzarreko Erregelamenduan ezarritakoaren babesean, ondoko mozioa aurkezten du, Osoko Bilkuran eztabaidatzeko. Horren bidez, eten digitala murrizteko asmoz, Nafarroako Gobernuko Kultura eta Kirol Departamentua premiatzen da, liburutegiak bultza ditzan herritarrak gai digitaletan prestatzeko eremu gisa, haien alfabetatze digitala eta gaitasun informazionala eskuratuta.

2030 Agenda, Garapen Jasangarriko Helburuak (GJH) politiken erdigunean edukita, Nazio Batuen Batzar Nagusian herrialdeek, oro har, onetsi eta partekatutako ibilbide-orri garrantzitsuena da.

2030 Agenda eraldaketa globalerako aukera bat da, herrialdeak garapen barneratzaile eta jasangarrirako ereduetara eramanez.

Gure herrialdean 2030 Agenda ez zen jaio Pedro Sánchezen Gobernu sozialistak hura sustatzeko apustu garbia egin arte, agenda betetzearen beharra ikusaraziz, gizarte inklusiboagoak, errespetuzkoagoak eta berdinzaleagoak sortzeko.

2030rako GIHak beteko dituen Espainia da guztiok amesten dugun herrialdea. Horregatik, 2030 Agenda Estatuaren ikuspegiaren eta Gobernuaren ekintzaren erdigunean dago jada. Munduan jarduteko modu bat islatzen du. Helburu bakoitzaren xedeak betetzeko gizarte osoa erakarri behar da, talde bat sortuz, non bakoitzak berea egin beharko baitu: gobernuak, sektore pribatua eta gizarte zibila.

Nafarroa Suspertu Plana onetsita, Nafarroak etorkizunerako oinarriak ezarri ditu, plana gure erkidegoa sustatzeko tresna eta dokumentu estrategikoa bai baita. Foru erkidegoa 2030eko Agendarekin ados dago une oro, eta “inor atzean ez gelditzeko” helburua betetzen ari da, krisitik irteteko beste modu bat posible dela iritzita.

Lehen begiratuan, kultura da GJHen ahaztu handia, baina helburu horien zeharkako azterketa egiten badugu ondoriozta dezakegu ezarritako 17 helburuetatik askotan ageri dela jasota. Hortaz, uste dugu jasangarritasuna dela bide zuzena, eta herritarren artean horren kontzientzia ereiteko modua hezkuntzaren eta kulturaren eskutik helduko dela.

Halatan, liburutegiak, herritarrek eskura dituzten espazioak diren aldetik eta lurralde osoan presente dauden aldetik, ezinbesteko aliatuak dira garapen jasangarriko helburuak lortzeko. Gure erkidegoa kohesionatu eta hezurmamitzen duten espazioak dira. Funtsezko eragileak dira bakea, ongizatea eta oparotasuna sustatzeko.

Horregatik guztiagatik, sozialisten talde parlamentarioak honako erabaki proposamen hau aurkezten du:

Nafarroako Parlamentuak Nafarroako Gobernua premiatzen du:

1.- Nafarroako herrietan 2030eko Agendako informazioa lortzeko, Agendaren gaineko prestakuntza eskuratzeko eta Agenda betetzeko topagunetzat har ditzan liburutegiak.

2.- 2030eko Agendaren departamentu arteko lantaldearen esku jar ditzan Nafarroako liburutegiak, 2030eko Agendako Garapen Jasangarriko Helburuez sentsibilizatzeko eta helburu horien hedapena egiteko espazio gisa.

3.- Herritarrak arlo digitalean prestatzeko espazio gisa bultza ditzan liburutegiak, herritarrek alfabetatze digitala eta informazioa lortzeko gaitasuna lor dezaten, arrakala digitala murriztea xede.

4.- Nafarroako liburutegietako profesionalei 2030eko Agendaren nahiz agenda ezartzeko estrategien gaineko prestakuntza eman diezaien.

Iruñean, 2021eko uztailaren 30ean

Foru parlamentaria: Carlos Mena Blasco